Dr.sc. Sandra Kantar, v. pred.

Visoko gospodarsko učilište u Križevcima

Milislava Demerca 1

48260 Križevci

n/r Upravno vijeće

Visoko gospodarsko učilište u Križevcima

**Predmet: opis projekta POP-UP RURAL HUB**

Poštovani,

Europski socijalni fond, Nacionalna zaklada za razvoj civilnog društva i Vlada Republike Hrvatske raspisali su natječaj: **PODRŠKA RAZVOJU PARTNERSTAVA ORGANIZACIJA CIVILNOG DRUŠTVA I VISOKOOBRAZOVNIH USTANOVA ZA PROVEDBU PROGRAMA DRUŠTVENO KORISNOG UČENJA: Operativni program „Učinkoviti ljudski potencijali“ 2014. – 2020.** u okviru kojeg je odobren projekt POP-UP RURALNI DRUŠTVENO-INOVATIVNI HUBOVI.

Prijavitelj projekta je LAG Međimurski doli i bregi, a partneri na projektu su: ACT grupa, Veleučilište VERN iz Zagreba, Visoko gospodarsko učilište u Križevcima, Fakultet organizacije i informatike iz Varaždina, te LAG Škoji sa Visa.

**Cilj projekta:** doprinijeti razvoju ruralnih lokalnih zajednica kroz pokretanje društveno-inovativnih aktivnosti i lokalne ekonomije te zaustavljanju migracije iz ruralnih u urbane krajeve, naročito visokoobrazovanih mladih.

**Ciljane skupine:**

**(1) Lokalne organizacije civilnog društva i njihovi zaposlenici/članovi (najmanje 12 organizacija civilnog društva i 12 njihovih zaposlenika/članova)**

Ojačat će se kapaciteti ukupno 12 organizacija civilnog društva u koje spadaju 3 organizacije civilnog društva koje su članice projektnog konzorcija, ali i najmanje 3 odabrane organizacije civilnog društva iz svake od 3 lokalne zajednice: općine Štrigova i općine Mala Subotica (Međimurska županija) te otoka Visa (Splitsko-dalmatinska županija). u kojima će se provoditi projektne aktivnosti. Najmanje 12 zaposlenika/članova (ukupno) navedenih organizacija civilnog društva će sudjelovati u nizu tematskih osposobljavanja s ciljem izgradnje snažnih i učinkovitih organizacija civilnog društva u lokalnim zajednicama za održivi ruralni razvoj i implementaciju programa društveno-korisnog učenja, prvenstveno za studente partnerskih visokoškolskih ustanova te kasnije za samostalno kreiranje volonterskih programa s ciljem aktiviranja u razvoju lokalne zajednice.

**(2) Studenti iz ruralnih krajeva s partnerskih visokoškolskih ustanova (najmanje 24 studenta)**

Najmanje 24 studenta iz partnerskih visokoobrazovnih ustanova (Veleučilište Vern, Visoko gospodarsko učilište u Križevcima i Fakultet organizacije i informatike) će biti direktno uključeni u projektne aktivnosti. Aktivirani studenti će se educirati u više tematskih područja, a sve s ciljem jačanja kapaciteta za rad na razvojnim aktivnostima u lokalnim zajednicama. Studenti će sudjelovati u mentorskim programima društveno-korisnog učenja u odabranim organizacijama civilnog društva kroz organizirane pop-up ruralne hubove. Dugoročno, stečeno iskustvo će pozitivno utjecati na profesionalnu orijentaciju studenata i lakše zapošljavanje te samostalno angažiranje i volontiranje u lokalnoj zajednici iz koje dolaze.

**(3) Nastavnici/zaposlenici visokoškolskih ustanova (10 nastavnika)**

Nastavnici partnerskih visokoobrazovnih ustanova, njih 10 ukupno s Veleučilišta Vern, Visokog gospodarskog učilišta u Križevcima i Fakulteta organizacije i informatike, će provoditi edukativne aktivnosti i osposobljavanja za jačanje kapaciteta organizacija civilnog društva te studenata, a direktno će biti zaduženi i za aktiviranje studenata te alumnija partnerskih ustanova.

**(4) Alumni partnerskih visokoobrazovnih ustanova (najmanje 10 alumnija)**

Alumniji partnerskih visokoškolskih ustanova će se aktivirati s ciljem uključivanja u program društveno-korisnog učenja kroz pop-up ruralni hub u lokalnoj zajednici kako bi pokrenuli i/ili razvili svoj poduzetnički pothvat i tako sudjelovali u razvoju lokalne zajednice. Time će alumniji koristiti podršku i mentorstvo studenata, a potencijalno se i sami kasnije aktivirati kao volonteri u lokalnim organizacijama civilnog društva i u provođenju pop-up ruralnih hubova te dati doprinos društveno-korisnom učenju i nakon formalnog obrazovanja. ***Alumnije će aktivirati nastavnici Visokog gospodarskog učilišta u Križevcima***, Veleučilišta VERN i Fakulteta organizacije i informatike kroz direktne pozive i animiranje.

**(5) Ostali studenti** (najmanje 5 studenata Veleučilišta Vern)

**(6) Društveni inovatori i poduzetnici (ukupno najmanje 45 članova lokalne zajednice/15 u svakoj lokalnoj zajednici)**

Kroz testiranje metodologije i provođenje kvartalnih pop-up ruralnih hubova, aktivirat će se i u projekt uključiti zainteresirani članovi lokalne zajednice (s naglaskom na mlade) koji žele realizirati društveno-inovativne i poduzetničke ideje u lokalnoj zajednici, a sve s ciljem podizanja kvalitete života lokalne zajednice.

Opis glavnih aktivnosti koje će se provoditi, njihovi nositelji, očekivani rezultati te opis metoda koje će se primijeniti u provedbi projekta:

**1. Jačanje kapaciteta organizacija civilnog društva iz lokalnih zajednica**

Kroz ovaj element projekta aktivirat će se organizacije civilnog društva uz jačanje kapaciteta kroz osposobljavanje zaposlenika/članova organizacija civilnog društva iz područja ruralnog razvoja i (mikro)poduzetništva te iz područja marketinga mikropoduzetničkih pothvata. Također će se zaposlenici/članovi organizacija civilnog društva osposobiti za rad sa studentima (mentorstvo) kroz programe društveno-korisnog učenja te za izradu i provedbu volonterskih programa u lokalnim zajednicama. Osposobljavanja će se provoditi 1.-3. mjesec projekta i to kroz pripremu osposobljavanja 1.-2. mjesec, organizaciju osposobljavanja 2.-3. mjesec te provedbu osposobljavanja 3. mjesec projekta. Za provedbu elementa odgovoran je partner Visoko gospodarsko učilište u Križevcima.

**1.1. Aktivacija organizacija civilnog društva iz odabranih lokalnih zajednica**

Očekivani rezultat je aktivacija najmanje 12 organizacija civilnog društva te najmanje 12 njihovih zaposlenika/članova.Nositelj aktivnosti je LAG Međimurski doli i bregi, a provodi i LAG Škoji.

**1.2. Osposobljavanje zaposlenika/članova organizacija civilnog društva iz područja ruralnog razvoja i (mikro)poduzetništva**

Kroz osposobljavanje će sudionici biti upoznati s osnovama i različitim oblicima ruralnog razvoja, poduzetništvom i poslovnim planiranjem u ruralnom razvoju, inovativnim poduzetništvom u ruralnom prostoru (društveno poduzetništvo, poljoprivreda, turizam,…), primjerima dobre prakse, načinima poticanja i pokretanja inicijativa i poduzetničkih pothvata te načinima sufinanciranja i provedbe ruralnih projekata. Cilj aktivnosti je izgradnja kapaciteta za razvoj i implementaciju razvojnih, volonterskih i ostalih društvenih projekata u lokalnim zajednicama, a planirano trajanje osposobljavanja je dan i pol/dva dana. Stručnjaci iz partnerskih visokoškolskih ustanova će zajednički pripremiti edukativne materijale i prezentacije za osposobljavanja te će isto i provesti.

Očekivani rezultat je najmanje 12 osposobljenih zaposlenika/članova iz 12 organizacija civilnog društva iz područja ruralnog razvoja i (mikro)poduzetništva.

Nositelj aktivnosti je Veleučilište VERN, a *zaduženi za provedbu su i Visoko gospodarsko učilište u Križevcima te Fakultet organizacije i informatike.*

**1.3. Osposobljavanje zaposlenika/članova organizacija civilnog društva iz marketinga mikropoduzetničkih pothvata**

Stručnjaci iz partnerskog Veleučilišta VERN će pripremiti edukativne materijale i prezentacije za osposobljavanja te će isto i provesti. Očekivani rezultat je najmanje 12 osposobljenih zaposlenika/članova iz 12 organizacija civilnog društva za podršku u marketingu mikropoduzetničkih pothvata. Nositelji aktivnosti je Veleučilište VERN.

**1.4. Osposobljavanje zaposlenika/članova organizacija civilnog društva za rad sa studentima (mentorstvo) kroz programe društveno-korisnog učenja**

Sudionici će se osposobiti za mentoriranje, motiviranje i aktivaciju studenata za društveni angažman u okviru programa društveno-korisnog učenja. Cilj osposobljavanja je uspješno kasnije mentoriranje studenata u organizacijama civilnog društva za provođenje pop-up ruralnih hubova, a planirano trajanje osposobljavanja je jedan dan.

Stručnjaci iz partnerskog *Veleučilišta VERN i Visokog gospodarskog učilišta u Križevcima* će pripremiti edukativne materijale i prezentacije za osposobljavanja te će isto i provesti. Očekivani rezultat je najmanje 12 osposobljenih zaposlenika/članova 12 organizacija civilnog društva za mentorstvo studenata.

Nositelji aktivnosti je Visoko gospodarsko učilište u Križevcima, a u provedbi sudjeluje i Veleučilište VERN.

**1.5. Osposobljavanje zaposlenika/članova organizacija civilnog društva za izradu i provedbu volonterskih programa u lokalnim zajednicama**

Očekivani rezultat je najmanje 12 osposobljenih zaposlenika/članova iz 12 organizacija civilnog društva za izradu i provedbu volonterskih programa. Nositelj aktivnosti je ACT Grupa.

**2. Jačanje kapaciteta studenata za rad u lokalnim zajednicama**

Kroz ovaj element projekta aktivirat će se studenti iz definiranih lokalnih zajednica te ostali zainteresirani studenti, a koji će se osposobiti u području društvenih inovacija i društvene ekonomije; za organiziranje i rad u lokalnoj zajednici; za podršku u mentorskim programima u lokalnim zajednicama te će se educirati u području marketinga mikropoduzetničkih pothvata. Osposobljavanja će se provoditi 1.-3. mjesec projekta i to kroz pripremu osposobljavanja 1.-2. mjesec, organizaciju osposobljavanja 2.-3. mjesec te provedbu osposobljavanja 3. mjesec projekta. Za sve četiri teme će se osposobljavanje provesti u tjedan dana kontinuiranog rada na jednoj lokaciji (Kontinentalna Hrvatska) s ciljem međusobne interakcije i razmjene znanja i ideja bitnih za daljnje projektne aktivnosti. Za provedbu elementa odgovoran je partner Veleučilište VERN.

**2.1. Aktivacija studenata iz odabranih lokalnih zajednica te ostalih zainteresiranih studenata, kod partnerskih visokoškolskih ustanova, za sudjelovanje u projektu**

Partnerske ustanove će aktivirati i uključiti u projektne aktivnosti najmanje 24 studenta Veleučilišta VERN, Visokog gospodarskog učilišta u Križevcima te Fakulteta organizacije i informatike, prvenstveno iz odabranih lokalnih zajednica općine Štrigova, općine Mala Subotica (Međimurska županija) te otoka Visa (Splitsko-dalmatinska županija), ali i ostale zainteresirane studente koji će sudjelovati u aktivnostima jačanja kapaciteta te kasnije u društveno-korisnom učenju.

Nositelj aktivnosti je Fakultet organizacije i informatike, a u timu su i Veleučilište VERN te Visoko gospodarsko učilište u Križevcima.

**2.2. Osposobljavanje studenata o društvenim inovacijama i društvenoj ekonomiji**

Stručnjaci iz ACT Grupe će pripremiti edukativne materijale i prezentacije za osposobljavanje te će isto i provesti. Očekivani rezultat je najmanje 24 studenata educirano o društvenim inovacijama i društvenoj ekonomiji.

Nositelj aktivnosti je ACT Grupa.

**2.3. Osposobljavanje studenata za organiziranje i rad u lokalnoj zajednici**

Kroz osposobljavanje će studenti steći praktična znanja o uspješnom organiziranju i mobiliziranju zajednice te radu u lokalnom okruženju i u partnerstvu sa svim sektorima (javnim, civilnim i gospodarskim). Nositelj aktivnosti je ACT Grupa.

**2.4. Osposobljavanje studenata za podršku u mentorskim programima u lokalnim zajednicama**

Studenti će se osposobiti za mentoriranje mikropoduzetničkih pothvata u lokalnim zajednicama, konkretno za pomoć kod oblikovanja i razvoja poduzetničkih ideja i aktivnosti, pokretanja i registracije poslovanja ako je primjenjivo, usmjeravanja na prihvatljive izvore financiranja ruralnih poduzetničkih projekata i slično. U provedbu edukacije će se uključiti i prethodno osposobljeni zaposlenici/članovi organizacija civilnog društva. Planirano trajanje osposobljavanja je jedan dan.

Cilj osposobljavanja je izgradnja kapaciteta studenata za uspješno mentoriranje mikropoduzetničkih pothvata prilikom provođenja pup-up ruralnih hubova, ali i po završetku projekta kroz profesionalnu orijentaciju studenata.

Stručnjaci iz partnerskih visokoškolskih ustanova i ACT Grupe će pripremiti edukativne materijale i prezentacije za osposobljavanje te će isto i provesti. Očekivani rezultat je najmanje 24 studenata osposobljeno za provedbu programa podrške (mikro)poduzetnicima u lokalnim zajednicama.

*Nositelj aktivnosti je ACT Grupa, a u provedbu su uključeni i partneri Veleučilište VERN, Visoko gospodarsko učilište u Križevcima te Fakultet organizacije i informatike.*

**2.5. Osposobljavanje studenata iz marketinga mikropoduzetničkih pothvata**

Studenti će se educirati o važnosti marketinga u pokretanju i razvoju poslovanja, specifičnostima marketinga u ruralnom prostoru, upoznat će se s primjerima dobre prakse te s raznim marketinškim alatima (plan marketinga, analiza tržišta, online marketing…). Nositelj aktivnosti je Veleučilište VERN.

**3. Razvoj metodologije i modela pop-up ruralnih hubova za društvene inovacije i (mikro)poduzetništvo**

Za provedbu elementa odgovoran je partner ACT Grupa.

**3.1. Analiza postojećih učinkovitih modela razvoja lokalnih zajednica i lokalne ekonomije u Hrvatskoj i regiji s fokusom na sudioničkim/participativnim modelima**

Kroz analizu literature i primjera dobre prakse u Hrvatskoj i regiji detektirat će se i analizirati postojeći učinkoviti modeli razvoja lokalne zajednice i lokalne ekonomije s naglaskom na participativne modele slične konceptu pop-up ruralnih hubova odnosno inkubatora. Analiza će se dopuniti rezultatima anketa koje će provesti studenti partnerskih ustanova, a u suradnji s LAG-ovima kroz njihovu nacionalnu i europsku mrežu, a s ciljem prikupljanja primjera dobre prakse.

Aktivnost će se provoditi 4.-5. mjesec projekta, uz nekoliko sastanaka koordinacije partnerskog tima, a očekivani rezultat je napravljena analiza postojećih učinkovitih modela razvoja lokalnih zajednica i lokalne ekonomije u Hrvatskoj i regiji.

*Aktivnost provode stručnjaci Veleučilišta VERN, Visokog gospodarskog učilišta u Križevcima i Fakulteta organizacije i informatike te LAG Međimurski doli i bregi i LAG Škoji, a nositelj aktivnosti je ACT Grupa.*

**3.2. Participativni razvoj replikabilne metodologije i modela razvoja lokalnih zajednica i lokalne ekonomije kroz mobilne pop-up ruralne hubove**

Na temelju analize, a u suradnji nastavnika i studenata partnerskih visokoškolskih ustanova te zaposlenika/članova organizacija civilnog društva razvit će se jedinstvena replikabilna metodologija i modeli razvoja lokalnih zajednica i lokalne ekonomije kroz mobilne pop-up ruralne hubove. Razvit će se univerzalni model s mogućim varijantama koje su prilagodljive različitim geografskim sredinama i lokalnim zajednicama. Mobilni pop-up ruralni hubovi su model društveno-korisnog učenja koji funkcionira kao povremeno događanje u lokalnoj zajednici, u okviru djelovanja organizacija civilnog društva, na koje se pozivaju svi zainteresirani nositelji razvojnih inicijativa i projekata kako bi ih educirani studenti usmjeravali za pokretanje i/ili razvoj poduzetničkih pothvata.

Očekivani rezultat aktivnosti koja će se provoditi 5.-7. mjesec projekta, kroz nekoliko sastanaka koordinacije, je izrađena metodologija i modeli razvoja lokalnih zajednica i lokalne ekonomije kroz mobilne pop-up ruralne hubove.

Za provedbu aktivnosti odgovorni su svi partneri, a nositelj aktivnosti je ACT Grupa.

**3.3. Izrada dokumentacije i materijala za implementaciju razvijene metodologije i modela**

Dokumentacija i materijali za implementaciju participativno razvijene metodologije i modela izradit će se, uz nekoliko sastanaka koordinacije, s ciljem postavljanja jasno definiranih i priručnih smjernica za testiranje i provedbu mobilnih pop-up ruralnih hubova u lokalnim zajednicama. Očekivani rezultat je izrađena dokumentacija i materijali koji će biti temelj za oblikovanje priručnika i drugih promotivnih materijala projekta, a služit će kao vodič prilikom organizacije i provođenja mobilnih pop-up ruralnih hubova. Aktivnost, koju provode svi partneri, će se provesti 7.-8. mjesec projekta, a nositelj aktivnosti je ACT Grupa.

**4. Testiranje metodologije i modela u odabranim lokalnim zajednicama**

Za provedbu elementa odgovoran je LAG Međimurski doli i bregi.

**4.1. Aktivacija lokalnog stanovništva u odabranim lokalnim zajednicama**

Nositelj aktivnosti je LAG Međimurski doli i bregi koji će s LAG-om Škoji u suradnji s uključenim studentima partnerskih ustanova kroz uključene organizacije civilnog društva aktivirati članove lokalne zajednice putem javnih priopćenja, promotivnih materijala, direktnih kontakata, a u suradnji s lokalnom samoupravom koja poznaje potencijal lokalne zajednice.

**4.2. Aktivacija alumnia partnerskih visokoškolskih ustanova iz odabranih lokalnih zajednica za sudjelovanje u projektu**

Alumniji partnerskih visokoškolskih ustanova će se aktivirati s ciljem uključivanja u program društveno-korisnog učenja kroz pop-up ruralni hub u lokalnoj zajednici kako bi pokrenuli i/ili razvili svoj poduzetnički pothvat i tako sudjelovali u razvoju lokalne zajednice. Time će alumniji koristiti podršku i mentorstvo studenata, a potencijalno se i sami kasnije aktivirati kao volonteri u lokalnim organizacijama civilnog društva i u provođenju pop-up ruralnih hubova te dati doprinos društveno-korisnom učenju i nakon formalnog obrazovanja.

Aktivnost će se provesti 9.-10. mjesec projekta, usporedno s aktivacijom lokalnog stanovništva, a očekivani rezultat je aktivirano najmanje 10 alumnija iz odabranih lokalnih zajednica i partnerskih visokoškolskih ustanova. Nositelj aktivnosti je Visoko gospodarsko učilište u Križevcima, a sudjeluju i Veleučilište VERN te Fakultet organizacije i informatike, a koji će kroz direktne pozive i animiranje aktivirati alumnije.

**4.3. Osiguranje lokalnih resursa i logistike za testiranje**

Očekivani rezultat aktivnosti koja će se provesti 9.-10. mjesec projekta je osiguran prostor i ostali resursi za provedbu u 3 lokalne zajednice. Nositelji aktivnosti je LAG Međimurski doli i bregi, a provodi je i LAG Škoji.

**4.4. Organizacija lokalnih pop-up ruralnih hubova za društvene inovacije i (mikro)poduzetništvo**

Nositelj aktivnosti je LAG-a Međimurski doli i bregi, a uz koordinaciju ACT Grupe i LAG-a Škoji.

Očekivani rezultat aktivnosti koja će se provesti 10.-11. mjesec projekta je organizirani testni pop-up ruralni hub u 3 lokalne zajednice.

**4.5. Implementacija testnih pop-up ruralnih hubova u odabranim lokalnim zajednicama**

Nakon osiguranja prostora i svih potrebnih resursa te uspješne organizacije pop-up ruralnih hubova u 3 lokalne zajednice, isti će se provesti u svakoj zajednici u trajanju od 5 dana (1 dan pripreme, 3 dana provedbe, 1 dan izvještavanja/dokumentiranja). Time će se testirati metodologija i modeli, a uz primjenu izrađene dokumentacije i materijala za implementaciju razvijene metodologije i modela. Mobilni pop-up ruralni hub će se implementirati kroz događanje u lokalnoj zajednici na kojem će sudjelovati prijavljeni i selektirani nositelji razvojnih inicijativa i projekata. Educirani studenti će u suradnji s educiranim zaposlenicima/članovima lokalnih organizacija civilnog društva i stručnjacima partnerskih visokoškolskih ustanova mentorirati najmanje 15 članova u svakoj lokalnoj zajednici koji su zainteresirani za pokretanje i/ili razvoj poduzetničkih pothvata. Studenti će zainteresirane sudionike usmjeravati u oblikovanju poduzetničke ideje, planiranju poslovanja te ih uputiti na dostupne izvore financiranja. Prema potrebi i interesu te brojnosti sudionika, radionica će se podijeliti na više tematskih razvojnih područja (društveno poduzetništvo, poljoprivreda, turizam,…) te prema spremnosti poduzetničkog pothvata za implementaciju. Kroz proces će se selektirati najmanje 5 pothvata u svakoj lokalnoj zajednici koji će zbog spremnosti za provedbu i ozbiljnosti pothvata biti upućeni na mentorski program i podršku u kasnijoj fazi projekta. Aktivnost će se provesti 11.-12. mjesec projekta, a očekivani rezultati su provedeni testni pop-up ruralni hubovi u 3 lokalne zajednice s najmanje 45 sudionika ukupno, testirana metodologija i modeli te dokumentirani proces implementacije.

Za provedbu aktivnosti odgovorni su svi partneri, a nositelj aktivnosti je ACT Grupa.

**5. Mentorska podrška pojedincima i razvojnim timovima koji pokreću društveno-inovativne (mikro)poduzetničke pothvate u odabranim lokalnim zajednicama**

Za provedbu elementa odgovoran je partner ACT Grupa.

**5.1. Organizacija kvartalnih lokalnih pop-up ruralnih hubova/inkubatora**

Kvartalni pop-up ruralnih hubovi će se organizirati u osiguranim prostorima u tri lokalne zajednice (općina Štrigova, općina Mala Subotica i otok Vis) kroz promociju događanja, slanje poziva i javne objave te zatim kroz zaprimanje prijava i selekciju prihvatljivih nositelja poduzetničkih/razvojnih inicijativa i projekata. Kroz organizaciju će se naglasak dati privlačenju mladih članova lokalne zajednice koji trebaju pomoć kod oblikovanja i/ili razvoja poduzetničkog pothvata. Na organizaciji će raditi studenti partnerskih visokoškolskih ustanova kroz angažman u lokalnim organizacijama civilnog društva. Nositelj aktivnosti je LAG-a Međimurski doli i bregi, a uz koordinaciju ACT Grupe i LAG-a Škoji.

Aktivnost će se provesti 12.-18. mjesec projekta, a očekivani rezultat je organizirana po 3 kvartalna lokalna pop-up ruralna huba u 3 lokalne zajednice (ukupno 9 hubova).

**5.2. Implementacija kvartalnih lokalnih pop-up ruralnih hubova u odabranim lokalnim zajednicama**

Za provedbu aktivnosti odgovorni su svi partneri, a nositelj je ACT grupa.

**6. Institucionalizacija rezultata projekta**

Provedenim aktivnostima kroz ovaj element projekta će se dati poticaj i doprinos institucionalizaciji rezultata projekta i uvođenju proizašlih projektnih materijala u nastavni program, prvenstveno testirane metodologije i dokumentacije kroz izvještaje, znanstvene radove i priručnik. Za provedbu elementa odgovoran je partner Fakultet organizacije i informatike.

**6.1. Evaluacija projektnih aktivnosti, analiza i dokumentiranje naučenih lekcija**

**6.2. Mjerenje ekonomskog i društvenog utjecaja projekta**

**6.3. Pisanje, prezentiranje i objava znanstvenih radova na temu participativnog pokretanja lokalnih ekonomija u ruralnim krajevima**

Za provođenje aktivnosti, 4.-18. mjesec projekta, zadužene su partnerske visokoškolske ustanove Veleučilište VERN, Visoko gospodarsko učilište u Križevcima i Fakultet organizacije i informatike koji je nositelj aktivnosti.

Očekivani rezultat su napisana, prezentirana i objavljena 3 znanstvena rada na temu participativnog pokretanja lokalnih ekonomija u ruralnim krajevima.

**6.4. Izrada multimedijskog materijala i priručnika za organizaciju pop-up ruralnih hubova**

Na temelju provedene analize i izrađene metodologije te testiranih i implementiranih pop-up ruralnih hubova izradit će se priručnik za organizaciju pop-up ruralnih hubova kao modela društveno-korisnog učenja.

Za izradu priručnika odgovorni su partneri Visoko gospodarsko učilište u Križevcima i Veleučilište VERN koje je nositelj aktivnosti, a sudjelovat će i LAG Međimurski doli i bregi te LAG Škoji.

**6.5. Prezentacija ruralnih pop-up hubova kao modela društveno-korisnog učenja Zajednici prakse**

S ciljem diseminacije modela ruralnih pop-up hubova kao društveno-korisnog učenja organizirat će se i održati prezentacija Zajednici prakse nastavnika ekonomskih predmeta proširenoj s drugim nastavnicima partnerskih visokoškolskih ustanova. Zajednica prakse je prvenstveno usmjerena na razmjenu nastavnih metoda nastavnika s ciljem povećanja učinkovitosti nastave. Time bi se model ruralnih pop-up hubova diseminirao po obrazovnoj vertikali, a potaknulo bi se značajnije uvođenje društveno-korisnog učenja u nastavni program. Očekivani rezultat aktivnosti, koja će se provesti 19.-24. mjesec projekta, je organizirana i provedena prezentacija ruralnih pop-up hubova kao modela društveno-korisnog učenja Zajednici prakse s ukupno 40 sudionika. Nositelj aktivnosti je Fakultet organizacije i informatike.

**7. Promotivno-informativne aktivnosti**

**7.1. Izrada web stranice projekta, kontinuirana administracija i ažuriranje sadržaja**

**7.2. Otvaranje Facebook stranice projekta, kontinuirana administracija i ažuriranje sadržaja**

**7.3. Dizajn, tisak i diseminacija brošura/letaka o projektu**

**7.4. Dizajn i izrada roll-up banera i plakata projekta**

**7.5. Dizajn, izrada i tisak majica za projekt**

**7.6. Organizacija povremenih druženja partnera, studenata, OCD-a i lokalne zajednice u ruralnim zajednicama**

**7.7. Završno druženje svih uključenih partnera, studenata i zaposlenika/članova OCD-a**

**7.8. Foto/video dokumentiranje aktivnosti projekta**

**7.9. Dizajn, tisak i diseminacija produkata projekta - priručnik za organizaciju pop-up ruralnih hubova (HR/EN) i popratni video materijali**

**8. Upravljanje projektom**